**Betingelser for lån af Ergometer-trailer**

Dansk Forening for Rosport råder over 5 trailere med 12 ergometre i, som kan lånes af folkeskoler og DFfR’s klubber landet over til brug i Attention… Go!

Trailerne kan kun, efter aftale, bookes til andre aktiviteter, som DFfR ikke direkte er involveret i.

DFfR har ret til at annullere og ændre i brugernes bookinger.

**Om traileren:**

Trailerens totalmål: Højde: 2,40m, Bredde: 2,04m, Længde: 4,06m.

Traileren vejer 800 Kg når den er fuldt læsset. Trailerens totalvægt er 1000 Kg.

Traileren har bremser.

**Når traileren kobles af bilen SKAL håndbremsen trækkes.**

**Trailerens stand:**

**Der betales et depositum på 2.500 kr for lån af en trailer.** Hvis en bruger ved uforsvarlig håndtering af traileren og dens indhold forvolder skader eller forårsager mangler, skal dette øjeblikkeligt indberettes til DFfR ([ole@roning.dk](mailto:ole@roning.dk)). **Skader og/eller mangler vil blive modregnet depositum, og overstiger udgifterne til udbedringer af skader og/eller mangler det indbetalte depositum på 2.500 kr, vil den ansvarlige for booking af traileren blive yderligere faktureret for disse skader og/eller mangler.** Dette gælder ikke almindelig slitage. Det fulde depositum tilbagebetales, hvis traileren afleveres i samme stand, som den blev modtaget.

For at vi kan sikre, at alle brugerne af traileren får en god oplevelse, er det vigtigt, at brugerne tager vare på traileren og ergometrene, og tager ansvar for de eventuelle skader, de måtte påføre materiellet. DFfR forventer at brugerne rengør ergometrene efter brug, og overleverer dem til den næste bruger i pæn og ren stand**.**

**Forsikring:**

Traileren og romaskinerne er dækket af DFfR’s transportforsikring så længe de er under transport (fra romaskinerne sættes i traileren, traileren køres og parkeres, til romaskinerne tages ud af traileren igen) og trailerlåsene benyttes. Såfremt trailerlåsene ikke benyttes, dækker DFfR’s transportforsikring ikke, og det er således skolen/klubben der har erstatningsansvaret.

I den periode, hvor skolen eller klubben låner trailer inkl. romaskiner er det på eget ansvar og dermed forventer DFfR at skolen/klubben har den nødvendige forsikring og at romaskinerne opbevares forsvarligt.

**Regler for kørsel med Ergometer traileren:**EDON trailerens totalvægt er 1000 Kg. Fuldt læsset vejer den 800 Kg. Har du et kategori B kørekort (som de fleste danskere har), må du køre med en bil på højest 3.500 Kg totalvægt. Bilens tilladte påhængsvognsvægt fremgår af bilens registreringsattest. Det er til enhver tid chaufførens ansvar at traileren er i lovmæssig forsvarlig stand inden denne kører med traileren. Desuden er det chaufførens ansvar at bilen må trække traileren jf. lovgivningen. Er du i tvivl om hvorvidt du må køre med traileren, så kan du få svar på FDMs beregner til trailer:

<http://www.fdm.dk/biler/trailer-campingvogn/beregner-til-trailer-campingvogn>

Husk at slippe håndbremsen på traileren inden du kører med den.